b'\n_START_ARTICLE_\nGreatest Hits (Izgubljeni)\n_START_SECTION_\nProdukcija\n_START_PARAGRAPH_\nVe\xc4\x87ina scena na otoku snimljena je izme\xc4\x91u 9. i 12. travnja 2007. godine. Detaljan sinopsis epizode postavljen je na internet prije nego je ista emitirana pa je kompanija Disney odlu\xc4\x8dila istra\xc5\xbeiti odakle su informacije procurile. Ime Dharma stanice u epizodi (Looking Glass) aluzija je na knjigu Through the Looking-Glass, and What Alice Found There autora Lewisa Carrolla. Glumac Dominic Monaghan svoju je gluma\xc4\x8dku inspiraciju za ovu epizodu crpio od Leonarda DiCaprija iz filma Titanic._NEWLINE_Ova je epizoda zapo\xc4\x8dela zavr\xc5\xa1etak Desmondovih proricanja Charliejeve neizbje\xc5\xbene smrti koji su zapo\xc4\x8deli po\xc4\x8detkom sezone, a kona\xc4\x8dno \xc4\x87e biti finalizirana u posljednjoj epizodi (Through the Looking Glass). Pri\xc4\x8da je osmi\xc5\xa1ljenja tijekom produciranja drugog dijela druge sezone kada su scenaristi razmi\xc5\xa1ljali o idejama za novu Charliejevu pri\xc4\x8du. Premda je Desmond mogao imati predvi\xc4\x91anja o budu\xc4\x87nosti o bilo kojem liku, lik Charlieja je izabran kako bi sama pri\xc4\x8da dobila na jo\xc5\xa1 ve\xc4\x87em zna\xc4\x8daju (umjesto da se vrtila oko nekog manje bitnog lika). Pored toga, scenaristi su namjeravali istaknuti juna\xc4\x8dku stranu Charlieja, jer je on bio prvi lik u seriji koji je umro svojom voljom. Unato\xc4\x8d problemima s Charliejevom smr\xc4\x87u, scenaristi su vjerovali da je Charlie oduvijek bio dobra osoba i \xc5\xbeeljeli su prikazati najsretnije trenutke njegovog \xc5\xbeivota. Glumac Monaghan je smatrao da je epizoda Greatest Hits snimljena kako bi "dopustila gledateljima da \xc5\xa1to vi\xc5\xa1e vremena provedu s Charliejevom neizbje\xc5\xbenom sudbinom kako bi se \xc5\xa1to bolje pripremili za ono \xc5\xa1to \xc4\x87e se u finalu sezone dogoditi"._NEWLINE_Epizoda Greatest Hits ozna\xc4\x8dila je prvo pojavljivanje bra\xc4\x8dnog para Rose i Bernard jo\xc5\xa1 od kraja druge sezone \xc5\xa1to se gledateljima izrazito svidjelo. Scenaristi su objasnili njihovo dotada\xc5\xa1nje odsustvo \xc4\x8dinjenicom \xc5\xa1to su oboje glumaca tijekom tre\xc4\x87e sezone radili na drugim projektima. Uz to, razmatralo se o mogu\xc4\x87nosti da se gledateljima ne\xc4\x87e svidjeti njihovo ponovno pojavljivanje budu\xc4\x87i neki od drugih glumaca koji su bili puno va\xc5\xbeniji likovi tijekom tre\xc4\x87e sezone nisu proveli toliko puno vremena na ekranu. Isto tako, scenaristi nisu \xc5\xbeeljeli da ta dva lika budu samo pozadinski karakteri; oboma su \xc5\xbeeljeli dati va\xc5\xbene pri\xc4\x8de.\n_START_SECTION_\nPriznanja\n_START_PARAGRAPH_\nEpizodu Greatest Hits gledalo je 12.32 milijuna Amerikanaca \xc5\xa1to je seriju Izgubljeni postavilo na petnaesto mjesto najgledanijih programa toga tjedna; ovakav rezultat gledanosti bio je sli\xc4\x8dan ranije emitiranim epizodama te sezone. Prvi dio epizode gledalo je 11.9 milijuna ljudi, a drugi dio 12.8 milijuna gledatelja. U Kanadi epizodu Greatest Hits gledalo je 875 tisu\xc4\x87a ljudi \xc5\xa1to ju je postavilo na dvadeset i sedmo mjesto najgledanijih programa toga tjedna. U Ujedinjenom Kraljevstvu epizoda je privukla 1.21 milijun gledatelja pred male ekrane i bila je drugi najgledaniji program tog tjedna; jedini gledaniji program je bio Katie & Peter: The Next Chapter. U Australiji epizoda se smjestila na pedeset i prvo mjesto najgledanijih programa toga tjedna, a privukla je 1.001 milijun gledatelja pred male ekrane._NEWLINE_Patrick Day iz Los Angeles Timesa napisao je da "\xc5\xa1to se ti\xc4\x8de epizoda koje pripremaju veliko finale, Greatest Hits je pun pogodak". Tako\xc4\x91er je hvalio povratak Jacka iz "dosadnog lika", glazbu Michaela Giacchina i povratak likova Rose i Bernarda. Jeff Jensen iz \xc4\x8dasopisa Entertainment Weekly napisao je da je Monaghan "odradio najbolju performansu u seriji do sada" te posljednju scenu epizode opisao "pravim vrhuncem". Kristin Veitch iz E! tako\xc4\x91er je hvalila Monaghanovu glumu, a samu epizodu nazvala "savr\xc5\xa1enim primjerom" visoke kvalitete same serije. Charlie McCollum iz San Jose Mercury News opisao je zadnje epizode tre\xc4\x87e sezone kao "apsolutni u\xc5\xbeitak". Chris Carabott iz IGN-a dao je ocjenu epizodu 8.5/10 komentiraju\xc4\x87i razvoj likova Jacka i Charlieja te odli\xc4\x8dnu glumu Michaela Emersona koji portretira Bena Linusa. Lulu Bates iz Television Without Pity dao je ocjenu epizodi -5. Erin Martell iz TV Squad dala je ocjenu epizodi 6/7 istaknuv\xc5\xa1i da je uspjela odr\xc5\xbeati napetim i\xc5\xa1\xc4\x8dekivanje velikog finala sezone, ali tako\xc4\x91er napomenula i nelogi\xc4\x8dnost u razvoju Charliejevog lika koji na po\xc4\x8detku serije navodno nije znao plivati. Scott Juba iz The Trades istaknuo je da je Greatest Hits najbolja epizoda tre\xc4\x87e sezone te dodao da radnja koja se doga\xc4\x91a prije dolaska na otok "pobu\xc4\x91uje ljudske emocije s kojima se svatko mo\xc5\xbee poistovjetiti i da tu le\xc5\xbei najja\xc4\x8da karika serije Izgubljeni. Prava genijalnost serije ne le\xc5\xbei u njezinim zapletima ili misterijama, ve\xc4\x87 u sposobnosti da publiku uvu\xc4\x8de u svoje likove bude\xc4\x87i teme s kojima se apsolutno svatko mo\xc5\xbee poistovjetiti". Jon Lachonis iz BuddyTV izjavio je da je epizoda bila "izrazito uspje\xc5\xa1na" u poku\xc5\xa1aju da Charlieja pretvori u lika koji je svima omiljen._NEWLINE_Epizoda Greatest Hits nominirana je (ali nije pobijedila) za nagradu Golden Reel u kategoriji najbolje zvu\xc4\x8dne monta\xc5\xbee za televiziju. Epizoda je tako\xc4\x91er poslana na razmatranje za kategorije najboljeg scenarija dramske serije i najbolje re\xc5\xbeije dramske serije za presti\xc5\xbenu televizijsku nagradu Emmy, ali nije uspjela dobiti nominaciju. Osvojila je nagradu Tater Top za "najemotivniju epizodu" \xc4\x8dasopisa E!.'